JY LEES NOU Lekker leespret
Maak jou kind se hart bly met dié verskeidenheid nuwe boeke.
Die goeie esel
Franciscus en die diere deur die bekroonde skrywer, kunstenaar en illustreerder Piet Grobler is 'n bemoedigende verhaal oor 'n man en sy esel wat net goed in die wêreld probeer doen. Die prenteboek is gebaseer op die lewe van die heilige Franciscus van Assisi (1181-1226) wat op sy manier probeer het om die wêreld 'n beter plek te maak. Jou kleuter sal van hierdie pragtige verhaal hou, want dit het 'n eenvoudige boodskap en kleurryke illustrasies. Protea Boekhuis, R150.
In Eendag in 'n woeste woud word Klein Groenkappie na Raponsie se partytjie genooi, ver weg in 'n woeste woud. Op pad partytjie toe los sy allerhande sprokiesprobleme op: Sy help die Ondier met sy gebroke hart, vind vir 'n towerharp 'n huis, ontsnap van drie omgekrapte bere, ontmoet vir Rooikappie en sien om na 'n moedelose prins. Jou kleinding gaan al die interessante verdraaiings en kinkels vreeslik geniet. Die boek is propvol verrassings! Protea Boekhuis, R150.
My eerste boek oor honde: Alles wat jy wil weet! is ideaal vir jou klein hondeliefhebber. Dis vol interessant­hede oor verskillende honderasse en die eienskappe en versorging van honde. Daar is fassinerende inligting oor hoe honde met mense én
ander honde kommunikeer, en jou kind sal leer dat honde supersintuie het. Help jou kind ontdek wat jul hond met sy liggaamstaal probeer oordra. Dié nuttige gids is geskik vir sewejariges en ouer. Lapa Uitgewers, R130.
Môre is nog 'n dag
Die Ridder Buik-op-den-Bodem is 'n baie snaakse verhaal met net een lessie: In die lewe is daar baie dinge wat tot môre kan wag ... maar beslis nie 'n lekker slymerige soen nie! Die illustrasies en teks laat 'n mens lekker lag. Voor die ridder Buik-op-den-Bodem 'n belangrike saak gaan oplos, is daar belangriker dinge wat hy tuis moet afhandel. Jou kleuter gaan gek wees oor die oulike karaktertjies in hierdie boek. Protea Boekhuis, R150.
Liewe Heksie en die pampoene is gegrond op die oorspronklike verhaal deur Verna Vels, en die illustrasies deur Vian Oelofsen gaan julle lekker laat giggel. In dié Liewe Heksie-verhaal wil Heksie en Kleinkwaaitjie Kabouter die venster van Heksie se sterretjieskombuis was, maar toe die leer per ongeluk omval, is hulle op die dak vasgekeer. Van daar af sien hulle hoe die Gifappeltjies die Silwer Roos steel. Soos in die meeste Heksie-boeke beraam Liewe Heksie 'n plan om die diewe stop te sit. Die teks lees maklik en is ideaal vir beginnerlesers. Jy en jou kleuter gaan hierdie eg Suid-Afrikaanse verhaal baie geniet. Human & Rousseau, R150.
Wie kruip waar weg?
Waar's Willie?: Die fantastiese reis, In Hollywood en Wonderwêreld sorg vir ure se pret en is ook 'n lekker tydverdryf vir die hele gesin. Dié drie soekboeke is so gewild dat dit in 31 tale beskikbaar is. In elke soekboek moet jy in elke toneel vyf dapper reisigers opspoor wat verdwaal het. Protea Boekhuis, R120 elk.